ส่วนที่ 1

ข้อมูลสรุป (Executive Summary)

บริษัท ทีอาร์ ซี คอนสตรัคชั่น จำกัด (มหาชน) ก่อตั้งขึ้นเมื่อวันที่ 20 พฤศจิกายน 2541
ประกอบธุรกิจให้บริการด้านก่อสร้างและติดตั้งระบบวิศวกรรมในงานวางระบบท่อ
และในอุตสาหกรรมปิโตรเคมี บริษัทฯ ได้เข้าเป็นบริษัทจดทะเบียนในตลาดหลักทรัพย์เอ็ม เอ ไอ
เมื่อวันที่ 22 ธันวาคม 2548 ด้วยการเสนอขายหุ้นสามัญเพิ่มทุนให้กับประชาชนทั่วไป จำนวน 30
ล้านหุ้น ในราคาเสนอขายหุ้นละ 1.70 บาท ทำให้บริษัทฯ มีทุนชำระแล้ว ณ สิ้นเดือนธันวาคม
2548 เท่ากับ 150,000,000 บาท
และบริษัทฯได้รับสิทธิประโยชน์ทางภาษีเงินได้นิติบุคคลที่ลดลงจากร้อยละ 30 เป็นร้อยละ 20
เป็นระยะเวลา 5 ปี เริ่มตั้งแต่ปี 2549 ถึงปี 2553

บริษัทฯ มีพันธมิตรทางธุรกิจ คือ บริษัท โรตารี่ เอ็นจิเนียริ่ง จำกัด
ที่เป็นบริษัทผู้นำด้านก่อสร้างและวิศวกรรมของประเทศสิงค์โปร์
ผู้ได้เข้ามาเป็นผู้ถือหุ้นใหญ่ของบริษัทฯ ตั้งแต่ปี 2542 โดยเดิมได้เข้ามาถือหุ้นของบริษัทฯ
ผ่านบริษัทฯย่อย คือ บริษัท ไทยโรตารี่ เอ็นจิเนียริ่ง จำกัด
และได้มีการปรับเปลี่ยนการถือหุ้นของบริษัทฯ มาถือหุ้นผ่านบริษัท โรตารี่ ทีอาร์อีแอล พีทีอี จำกัด
บริษัทสัญชาติสิงคโปร์ ซึ่งบริษัท โรตารี่ เอ็นจิเนียริ่ง จำกัด ถือหุ้นร้อยละ 100 โดยบริษัท โรตารี่
ทีอาร์อีแอล พีทีอี จำกัด ปัจจุบัน บริษัท โรตารี่ ทีอาร์อีแอล พีทีอี จำกัด
ได้ลดสัดส่วนการถือหุ้นในบริษัทฯ จากร้อยละ 20 ลงเหลือร้อยละ 2.92

บริษัทฯ ได้รับงานรับเหมาก่อสร้างโครงการใหญ่ที่สำคัญในปี 2548 และ 2549 ดังนี้

ปี 2548

-   โครงการ WS Recovery Boiler Project มูลค่า 515 ล้านบาท จากบริษัท
    ไทยอินเซอร์เนอเรท จำกัด
    ซึ่งเป็นโครงการก่อสร้างโรงงานและติดตั้งอุปกรณ์เตาเผาสารละลายด่างที่เกิดจากกระบวนการผลิตไซโคลเฮกซาโนนเพื่อการผลิตไอน้ำ
    และเป็นโครงการแรกในหน่วยธุรกิจรับเหมาติดตั้งระบบวิศวกรรมและก่อสร้างโรงงานในอุสาหกรรมปิโตรเคมี

-   โครงการวางท่อก๊าซธรรมชาติ Knock – out Drum Phase II จากบริษัท ปตท. จำกัด
    (มหาชน) มูลค่า126.5 ล้านบาท

-   โครงการท่อก๊าซธรรมชาติวังน้อย-แก่งคอย จากบริษัท ปตท. จำกัด (มหาชน)
    มูลค่าโครงการโดยประมาณ 2,100 ล้านบาท ดำเนินโครงการโดยกิจการร่วมค้า CPP-TRC
    Joint Venture ภายใต้ความร่วมมือระหว่างบริษัทฯ กับบริษัท ไชน่า ปิโตรเลียม ไพพ์ไลน์
    บูโร (China Petroleum Pipeline Bureau : CPP) เป็นบริษัทย่อยของบริษัท ไชน่า
    ปิโตรเลียม คอร์ปอเรชั่น (China National Petroleum Corporation : CNPC)
    อันเป็นกลุ่มบริษัทพลังงานที่ใหญ่ที่สุดในประเทศจีน
    โดยบริษัทฯรับเหมาช่วงงานต่อจากกิจการร่วมค้า มูลค่างานประมาณ 269.35 ล้านบาท

ปี 2549

-   โครงการวางท่อก๊าซธรรมชาติที่จังหวัดสงขลา (Songkhla Transmission Pipeline
    Project) มูลค่างาน 335.5 ล้านบาท และ 5.9 ล้านเหรียญดอลล่าร์สหรัฐ
    (คิดเป็นมูลค่างานรวมเป็นเงินบาท 540.04 ล้านบาท)

-   โครงการก่อสร้างสถานีก๊าซและติดตั้ง In-Line Block Valve
    ในงานวางท่อก๊าซเอ็นจีวีสุวรรณภูมิ-พญาไท มูลค่างาน 185 ล้านบาท

-   โครงการก่อสร้างระบบส่งน้ำฝั่งขวา สัญญาที่ 2 โครงการประแสร์ จากบริษัท สหการวิศวกร
    จำกัด (เจ้าของโครงการคือกรมชลประทาน) มูลค่างาน 140.19 ล้านบาท

การเปลี่ยนแปลงที่สำคัญในปี 2550

ในเดือนเมษายน 2550 บริษัทฯ มีการเพิ่มทุนจำนวน 106,666,615 หุ้น
ทำให้ทุนจดทะเบียนที่ชำระแล้วของบริษัทฯ เพิ่มขึ้นเป็น 256,666,615 บาท
วัตถุประสงค์เพื่อแลกหุ้นเพิ่มทุนใหม่กับหุ้นของบริษัท สหการวิศวกร จำกัด
บริษัทรับเหมาก่อสร้างที่มีความเชี่ยวชาญด้านงานโยธา
และมีประสบการณ์การทำงานด้านสาธารณูปโภคมานานกว่า 50 ปี ทำให้สหการวิศวกร
เป็นบริษัทย่อยของบริษัทฯ ตั้งแต่ไตรมาส 2 ปี 2550 เป็นต้นมา จากการผนึกกำลังดังกล่าว
ช่วยเสริมศักยภาพในการดำเนินธุรกิจ และการแข่งขันของบริษัทฯ เป็นอย่างมาก
และเป็นการขยายขอบเขตของบริษัทฯ
ในการเข้าร่วมประมูลงานและรับงานของหน่วยงานราชการได้เพิ่มขึ้น

หลังจากการได้มาซึ่งบริษัท สหการวิศวกร จำกัด บริษัทฯ ได้จัดตั้งหน่วยธุรกิจใหม่ ภายใต้ชื่อ
“สายงานพัฒนาโครงการและการลงทุน (Project Development and Investment)”
เพื่อการพัฒนาโครงการขนาดใหญ่ ซึ่งเดิมอยู่ภายใต้การศึกษาความเป็นไปได้ของสหการวิศวกร
ซึ่งจะช่วยขยายลักษณะการประกอบธุรกิจ และเป็นการเสริมโอกาส
และศักยภาพในการหารายได้ที่ต่อเนื่องของบริษัทฯ ต่อไปในอนาคต

นอกจากนั้นแล้ว บริษัทฯ
เห็นควรยกเลิกหน่วยธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมด้านเทคโนโลยีชีวภาพ
เนื่องจาก ที่ผ่านมา ไม่มีโครงการใหม่พัฒนาขึ้นจากหน่วยธุรกิจดังกล่าว
และเป็นหน่วยธุรกิจที่ต้องอิงกับโครงการจากหน่วยงานราชการเป็นหลัก

ในเดือนเมษายนถึงมิถุนายน 2551 Rotary Trel Pte Ltd. (เป็นบริษัทย่อยของ Rotary
Engineering Limited พันธมิตรทางธุรกิจของบริษัทฯ
ที่เป็นบริษัทผู้นำด้านก่อสร้างและวิศวกรรมของประเทศสิงคโปร์) ได้ลดสัดส่วนการถือหุ้นในบริษัทฯ
จากร้อยละ 20 ลงเหลือร้อยละ 2.92 และกรรมการตัวแทนจาก Rotary Engineering
Limited ประเทศสิงค์โปร์ จำนวน 3 ท่าน คือ นายโลห์ อิงค์ คี นายทัน เต๊ก เส็ง
และนางสาวจงกลณี ตันสุวรรณ ได้ลาออกจากตำแหน่งกรรมการบริษัท โดยมีผลตั้งแต่วันที่ 30
กรกฎาคม 2550 เป็นต้นไป

ในไตรมาสที่ 3 บริษัทฯ ได้เข้าร่วมลงทุนในบริษัท ราชเพลิน จำกัด กับพันธมิตรอีก 2 ราย คือ
ซีแลน คอร์ปอเรชั่น เอสดีเอ็น บีเอสดี และบริษัท มณียา เรียลตี้ จำกัด ถือหุ้นร้อยละ 35 35 และ
30 ตามลำดับ ทำให้ได้มาซึ่งราชเพลินเป็นบริษัทร่วม โดยราชเพลินจัดตั้งขึ้นตั้งแต่ปลายปี 2549
เพื่อก่อสร้างและดำเนินโครงการรอยัลราชดำริ
ซึ่งเป็นโครงการอาคารสำนักงานและ/หรืออาคารที่พักอาศัยสูงประมาณ 50
ชั้นบนถนนราชดำริติดกับโรงแรมแกรนด์ไฮเอทเอราวัณ พื้นที่โครงการประมาณ 6 ไร่
ระยะเวลาก่อสร้าง 3 ปี โดยวัตถุประสงค์การลงทุน คือ ถือเงินลงทุนในระยะสั้น
และการขายออกไป เพื่อรับกำไรจากการบริหารโครงการ ในฐานะผู้ร่วมพัฒนาโครงการ
นอกจากนั้นแล้ว บริษัทฯ และ/หรือ บจก. สหการวิศวกร และ/หรือ บจก.สหการ ซีแลน
(ประเทศไทย)
จะได้รับสิทธิพิเศษที่จะได้รับการพิจารณาเป็นผู้รับเหมาหลักของงานก่อสร้างโครงการนี้เป็นลำดับแรก

ในปี 2550 บริษัทฯ ได้รับโครงการขนาดใหญ่ 3 โครงการ ต่อไปนี้

-   โครงการส่วนต่อขยายท่อ ของกลุ่มบริษัทในเครือซีเมนต์ไทย (CCC Interconecting
    Pipeline Project) มูลค่างาน 337 ล้านบาท

-   โครงการก่อสร้างระบบท่อส่งก๊าซธรรมชาติสำหรับกลุ่มโรงงานอุตสาหกรรมที่ตั้งอยู่ในนิคมอุตสาหกรรมนวนคร
    บางปะอิน ของบริษัท ปตท. จำหน่ายก๊าซธรรมชาติ จำกัด มูลค่างาน 157 ล้านบาท

-   โครงการสร้างศูนย์ไบโอดีเซลบางปะอิน ของบริษัท บางจากไบโอฟูเอล จำกัด มูลค่างาน
    757 ล้านบาท (ลงนามในสัญญาก่อสร้างเมื่อวันที่ 20 มีนาคม 2551)

ลักษณะการประกอบธุรกิจ

- บริษัท ทีอาร์ซี คอนสตรัคชั่น จำกัด (มหาชน)

บริษัททีอาร์ซี คอนสตรัคชั่น จำกัด (มหาชน) ประกอบธุรกิจรับเหมาก่อสร้างในงานวางระบบท่อ
ธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมปิโตรเคมี และ
ธุรกิจพัฒนาโครงการและการลงทุน โดยบริษัทฯ
อาจมีการเข้าร่วมกับผู้รับเหมารายอื่นทั้งที่เป็นผู้รับเหมาในประเทศ และ/หรือต่างประเทศ
เพื่อเข้าร่วมประกวดราคา รวมทั้งอาจมีการเข้าร่วมจัดตั้งกิจการร่วมค้า (Joint Venture)
หรือคอนซอร์เตียม (Consortium) เพื่อใช้ในการเข้าร่วมประกวดราคาและบริหารงานโครงการ

ลักษณะงานที่บริษัทฯ ดำเนินการสามารถแบ่งได้เป็น 4 ประเภทหลัก คือ

1.  งานออกแบบทางวิศวกรรม (Engineering) คือ งานที่ลูกค้าจ้างทางบริษัทฯ
    ให้ออกแบบทางวิศวกรรม
    งานนี้เป็นงานที่ต้องใช้ความรู้ทางวิศวกรรมออกแบบการก่อสร้างและติดตั้งที่มีประสิทธิภาพที่สุดให้แก่ลูกค้า

2.  งานจัดซื้อ (Procurement) คือ งานการจัดหาวัสดุก่อสร้างตามที่ลูกค้าต้องการ
    มาเพื่อก่อสร้างและติดตั้งตามแผนดำเนินงานที่วางไว้ บริษัทฯ
    มักได้รับการว่าจ้างให้ดำเนินการงานประเภทนี้พร้อมกับงานก่อสร้าง

3.  งานก่อสร้าง (Construction) คือ
    งานการก่อสร้างและติดตั้งระบบงานวิศวกรรมจริงหลังจากที่ได้มีการออกแบบทางวิศวกรรมและจัดซื้อวัสดุก่อสร้างเรียบร้อยแล้ว

4.  งานบริหารการก่อสร้าง (Construction Management) คือ
    งานควบคุมการก่อสร้างให้เป็นไปตามแผนงานที่วางไว้

โดยลูกค้าอาจจ้างให้บริษัทฯ ดำเนินการในงานลักษณะเดียว หรือ หลายลักษณะประกอบกัน
และบริษัทฯ
อาจมีการจ้างหรือดำเนินการรับเหมาช่วงงานบางส่วนของแต่ละโครงการให้กับผู้รับเหมาช่วงที่มีความเชี่ยวชาญในเรื่องนั้น
ๆ เป็นพิเศษ หรือเป็นส่วนงานที่รวมมากับงานที่บริษัทฯ
เป็นผู้ชนะประกวดราคาแต่ไม่ใช่งานหลักของบริษัทฯ เช่น
งานโยธาในการทำฐานรากสำหรับการติดตั้งเครื่องจักร เป็นต้น

ปัจจุบัน บริษัทฯ มีหน่วยธุรกิจ 4 หน่วยธุรกิจ ดังนี้

1.  ธุรกิจรับเหมาก่อสร้างในงานวางระบบท่อ บริษัทฯ
    ดำเนินธุรกิจรับเหมาก่อสร้างในงานวางระบบท่อ โดยงานหลักของบริษัทฯ ในปัจจุบัน คือ
    ธุรกิจรับเหมาการวางท่อส่งก๊าซธรรมชาติให้กับบริษัทในกลุ่มธุรกิจพลังงานและปิโตรเคมี
    เนื่องจากบริษัทฯ มีความเชี่ยวชาญในธุรกิจพลังงานและปิโตรเคมีเป็นอย่างดี
    โดยในอดีตบริษัทฯ จะทำงานในส่วนของระบบท่อจัดจำหน่ายก๊าซธรรมชาติ (Gas
    Distribution Pipeline) เป็นหลัก
    และได้เข้าสู่งานวางท่อก๊าซธรรมชาติบนบกข้ามประเทศ หรือ ข้ามจังหวัด (Cross-country
    pipeline) ซึ่งเป็นงานขนาดใหญ่ ในปี 2548 บริษัทฯ
    ได้รับงานวางท่อก๊าซธรรมชาติบนบกข้ามประเทศ หรือ ข้ามจังหวัด (Cross-country
    pipeline) ผ่านทางกิจการร่วมค้า CPP-TRC ซึ่งเป็นการร่วมมือระหว่างบริษัทฯ กับบริษัท
    ไชน่า ปิโตรเลียม ไพพ์ไลน์ บูโร สำหรับโครงการท่อก๊าซวังน้อย-แก่งคอยเป็นโครงการแรก
    และในปี 2549 ได้รับงานได้รับงานโครงการวางท่อก๊าซธรรมชาติที่จังหวัดสงขลา
    มูลค่างานรวม 540.4 ล้านบาท นอกจากนี้ บริษัทฯ
    ยังมีการเข้าประกวดราคางานในการวางระบบท่ออื่น ๆ ด้วย เช่น
    ระบบท่อสำหรับการขนส่งวัตถุดิบทางด้านปิโตรเคมี และระบบท่อน้ำ เป็นต้น

2.  ธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมปิโตรเคมี บริษัทฯ
    ประกอบธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมปิโตรเคมี
    โดยบริษัทฯ
    อาจจะทำการก่อสร้างโรงงานอุตสาหกรรมพร้อมกับติดตั้งระบบวิศวกรรมสำหรับโรงงาน
    งานที่บริษัทฯจะรับติดตั้งระบบวิศวกรรมส่วนใหญ่จะเป็นโรงงานอุตสาหกรรมในธุรกิจปิโตรเคมี
    ซึ่งบริษัทฯ
    อาจมีการร่วมลงทุนหรือหาบริษัทมาสนับสนุนเทคโนโลยีที่จำเป็นสำหรับการเสนอตัวเข้าประกวดราคาได้

3.  ธุรกิจพัฒนาโครงการและการลงทุน ซึ่งเป็นหน่วยธุรกิจที่จัดตั้งเพิ่มขึ้นในปี 2550
    โดยจะมุ่งเน้นการพัฒนาโครงการด้านพลังงาน อสังหาริมทรัพย์ โรงไฟฟ้า
    และโรงงานปิโตรเคมี โครงการที่อยู่ในระหว่างการศึกษาความเป็นไปได้
    และร่วมพัฒนาโครงการ อาทิเช่น โครงการเขื่อนพลังงานไฟฟ้าสตึงนัม ที่ประเทศกัมพูชา
    โครงการโรงไฟฟ้าขนาดเล็ก เป็นต้น

4.  ธุรกิจต่างประเทศ
    ซึ่งบริษัทฯจะขยายงานออกสู่ต่างประเทศภายใต้ความร่วมมือกับพันธมิตรทั้งในและต่างประเทศ
    ในงาน Pipeline, Fabrication & Modular Construction และ Turnkey Water
    Desalination หรือ Sea Water Reverse Osmosis (เปลี่ยนน้ำทะเลเป็นน้ำจืด)

- บริษัท สหการวิศวกร จำกัด

บริษัท สหการวิศวกร จำกัด ก่อตั้งขึ้นในปี 2497 ด้วยทุนจดทะเบียน 500,000 บาท
โดยนายประเทือง คำประกอบ เพื่อประกอบธุรกิจรับเหมาก่อสร้าง ปัจจุบัน
สหการวิศวกรประกอบธุรกิจหลัก 4 ประเภท ได้แก่ 1) ธุรกิจก่อสร้างทั่วไป 2)
ธุรกิจก่อสร้างสาธารณูปโภค 3) ธุรกิจก่อสร้างอาคาร และ 4) ธุรกิจก่อสร้างโรงงาน
ซึ่งสหการวิศวกรให้บริการตั้งแต่งานออกแบบสถาปัตยกรรมจนถึงการก่อสร้างอาคารจนเสร็จสมบูรณ์

กิจการของ สหการวิศวกร เติบโตอย่างต่อเนื่องจนกระทั่งในปี 2540 สหการวิศวกร
ประสบปัญหาทางการเงินและเข้าสู่แผนฟื้นฟูกิจการในปี 2543 อย่างไรก็ตาม สหการวิศวกร
ได้ดำเนินการฟื้นฟูกิจการตามแผนฟื้นฟูกิจการเป็นผลสำเร็จ
และศาลล้มละลายกลางได้มีคำสั่งยกเลิกการฟื้นฟูกิจการของ สหการวิศวกร เมื่อวันที่ 1 มีนาคม
2547

ในเดือนเมษายน 2550 ผู้ถือหุ้นเดิมของสหการวิศวกรได้ทำรายการแลกหุ้นกับบริษัท ทีอาร์ซี
คอนสตรัคชั่น จำกัด (มหาชน) ทำให้สหการวิศวกรเป็นบริษัทย่อยของทีอาร์ซีตั้งแต่ไตรมาส 2 ของปี
2550 เป็นต้นไป

เนื่องจาก การเข้าประมูลงานส่วนใหญ่ของหน่วยงานราชการ
นอกจากการกำหนดคุณสมบัติเป็นผู้รับเหมาขึ้นทะเบียนกับหน่วยงานต่าง ๆ แล้ว
บางกรณียังกำหนดคุณสมบัติทุนจดทะเบียนที่ชำระแล้วไม่น้อยกว่า 200 ล้านบาท
ดังนั้นในเดือนกุมภาพันธ์ 2551 สหการวิศวกรจึงได้เพิ่มทุนจดทะเบียนจาก 160 ล้านบาทเป็น 200
ล้านบาท เพื่อการเพิ่มศักยภาพและโอกาสในการเข้าประมูลงานรับเหมาก่อสร้างของสหการวิศวกร

สหการวิศวกรได้รับการขึ้นทะเบียนและได้รับการจัดลำดับเป็นผู้รับเหมาชั้นหนึ่ง
และชั้นพิเศษจากหน่วยงานราชการหลายแห่ง อาทิเช่น กรมทางหลวง กรมชลประทาน
กรมทางหลวงชนบท กรุงเทพมหานคร การประปาส่วนภูมิภาค การท่าเรือแห่งประเทศไทย เป็นต้น
ซึ่งทำให้สหการวิศวกรสามารถเข้าร่วมประมูลงานโครงการต่าง ๆ
ที่มีมูลค่าสูงจากหน่วยงานราชการดังกล่าวได้

งานที่อยู่ระหว่างก่อสร้างที่ยังไม่ได้ส่งมอบของบริษัทฯ และบริษัทย่อย ณ วันที่ 31 ธันวาคม 2550
มีจำนวนทั้งสิ้น 13 โครงการ มีมูลค่างานที่คงค้างทั้งหมดจำนวน 1,640.57 ล้านบาท
(ดูรายละเอียดได้ในหัวข้อที่ 3.5 ของส่วนที่ 2 เรื่อง งานที่ยังไม่ได้ส่งมอบ)

ปัจจัยความเสี่ยงที่สำคัญ (สามารถดูปัจจัยความเสี่ยงทั้งหมดได้ในหัวข้อที่ 1 ในส่วนที่ 2 เรื่อง
ปัจจัยความเสี่ยง)

-   ความเสี่ยงจากการบริหารงานที่พึ่งพิงพันธมิตร และทีมผู้บริหารในการเข้าประกวดราคางาน

เนื่องจาก การประกวดราคาในบางกรณี โดยเฉพาะอย่างยิ่งในโครงการขนาดใหญ่
จำเป็นต้องมีประสบการณ์ หรือขนาดของทุน หรือสินทรัพย์ หรือความรู้เฉพาะทาง (Know-how)
ตามที่เจ้าของโครงการกำหนดในการเข้าประกวดราคา ซึ่งในกรณีดังกล่าวบริษัทฯ
อาจจำเป็นต้องร่วมหรือร่วมลงทุนกับพันธมิตรอื่นในการเข้าประกวดราคา ดังนั้น
อาจเกิดความเสี่ยงในการหาพันธมิตรที่เหมาะสมในการเข้าร่วมประกวดราคา

นอกจากนี้ บริษัทฯ
ยังมีการพึ่งพิงประสบการณ์และความสามารถของทีมผู้บริหารในการประกวดราคางานของบริษัท
เนื่องจากทีมผู้บริหารมีประสบการณ์และความเชี่ยวชาญในธุรกิจนี้เป็นอย่างดี
จึงเข้าใจถึงข้อมูลงานและกำหนดราคาได้ตรงกับความต้องการของลูกค้า
อีกทั้งจากการทำงานในอุตสาหกรรมมาเป็นระยะเวลานาน
ทีมผู้บริหารจึงมีความสัมพันธ์ที่ดีกับกลุ่มลูกค้า ซึ่งมีส่วนช่วยในการเข้าประกวดราคางานของบริษัทฯ
ดังนั้น บริษัทฯ จึงอาจมีความเสี่ยง หากสูญเสียทีมผู้บริหารกลุ่มดังกล่าวไป

-   ความเสี่ยงจากการขยายธุรกิจ

การที่บริษัทฯ เข้าซื้อกิจการสหการวิศวกร ทำให้ขอบเขตการประกอบธุรกิจของบริษัทฯ เพิ่มขึ้นอีก 4
สายงาน คือ ธุรกิจก่อสร้างทั่วไป ก่อสร้างสาธารณูปโภค ก่อสร้างอาคาร และก่อสร้างโรงงาน
ในช่วงเริ่มต้นซึ่งเป็นระยะการปรับตัวของทีมงานทั้งสองบริษัท ทำให้เกิดการชะลอตัวทางธุรกิจบ้าง
แต่อย่างไรก็ตาม บริษัทฯ ไม่มีนโยบายที่จะเปลี่ยนแปลงนโยบายในการบริหารงาน
และผู้บริหารของสหการวิศวกร
อีกทั้งยังมีการแต่งตั้งตัวแทนผู้บริหารระดับสูงของสหการวิศวกรเข้ามาเป็นคณะกรรมการบริษัทฯ
และมีการแต่งตั้งผู้บริหารของบริษัทฯ ไปเป็นคณะกรรมการบริษัทของสหการ ทั้งนี้
เพื่อให้ทั้งสองบริษัทมีความสอดคล้องกันในด้านนโยบาย และการบริหารงานมากยิ่งขึ้น

-   ความเสี่ยงจากการพึ่งพาลูกค้าน้อยราย

บริษัทฯ
มีรายได้หลักจากประกอบธุรกิจรับเหมาในงานวางท่อส่งก๊าซธรรมชาติในกลุ่มธุรกิจพลังงานและปิโตรเคมี
ซึ่งมักเกี่ยวข้องกับบริษัท ปตท. จำกัด (มหาชน) หรือกลุ่มบริษัทในเครือปตท.
ทำให้รายได้ของบริษัทฯ อาจมีการพึ่งพิงกับกลุ่มบริษัท ปตท. จำกัด (มหาชน)
สำหรับในบางปีที่งานส่วนใหญ่เป็นงานรับเหมาในงานวางท่อก๊าซธรรมชาติ
(สัดส่วนรายได้จากกลุ่มปตท. เทียบกับรายได้รวมเท่ากับร้อยละ 26 : 56 : 68 ในปี 2548 ถึง
2550 ตามลำดับ) แต่อย่างไรก็ตาม บริษัทฯ ได้พยายามลดความเสี่ยงในการพึ่งพาดังกล่าวโดยในปี
2548
ได้ขยายธุรกิจเข้าสู่ธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมปิโตรเคมี
ซึ่งทำให้ฐานลูกค้าของบริษัทฯ มีการขยายตัวมากยิ่งขึ้น ทั้งนี้ ลักษณะของงานรับเหมาทำให้บริษัทฯ
อาจมีลูกค้ารายใหญ่ในแต่ละปีที่แตกต่างกันได้

-   ความเสี่ยงจากการมีโครงสร้างรายได้ที่ไม่สม่ำเสมอ

บริษัทฯ และบริษัทย่อย ประกอบธุรกิจรับเหมา
โดยงานส่วนใหญ่จะต้องอาศัยการเสนอราคาเข้าประกวดราคางาน (Bid)
ดังนั้นหากมีการชะลอโครงการออกไป หรือไม่ได้รับคัดเลือกจากการประกวดราคา
หรือในกรณีของบริษัทย่อย ซึ่งงานบางส่วนพึ่งพิงกับงานจากหน่วยงานราชการ
หากมีความไม่แน่นอนด้านเสถียรภาพทางการเมือง
อาจส่งผลให้เกิดการชะลอโครงการสาธารณูปโภค และอาจทำให้รายได้ของบริษัทฯ
เปลี่ยนแปลงไปได้มาก อย่างไรก็ตาม
การเติบโตของอุตสาหกรรมก๊าซธรรมชาติมีแนวโน้มการเติบโตที่ดี
และมีผู้รับเหมาในตลาดที่มีความสามารถในการทำงานเกี่ยวกับท่อก๊าซธรรมชาติไม่มากนัก
รวมถึงการที่บริษัทฯ
เริ่มมีการขยายธุรกิจออกไปสู่ธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมปิโตรเคมี
ซึ่งเริ่มรับงานในปี 2548 และบริษัทฯ ยังได้รับงานในงานวางระบบท่อน้ำเพิ่มเติม
ประกอบกับสถานการณ์การเมืองที่มีความชัดเจนยิ่งขึ้นในปี 2551 จึงคาดว่าบริษัทฯ
จะสามารถบริหารงานและความสม่ำเสมอของรายได้ได้ดีขึ้น

นอกจากนั้นแล้ว บริษัทฯ
ยังอยู่ในระหว่างการศึกษาความเป็นไปได้ในการเข้าร่วมลงทุนในโครงการโรงไฟฟ้าขนาดเล็ก
ซึ่งบริษัทฯ ได้รับการตอบรับที่จะเป็นผู้ขายไฟฟ้า 40 เมกะวัตต์ อายุสัญญา 25 ปี
แก่การไฟฟ้าฝ่ายผลิตแห่งประเทศไทยเมื่อธันวาคม 2550
เพื่อให้บริษัทฯได้รับรายได้จากการขายไฟฟ้าที่ต่อเนื่องในระยะยาว

-   ความเสี่ยงจากการความล่าช้าของโครงการก่อสร้าง

บริษัทฯ
มีความเสี่ยงในการรับภาระค่าใช้จ่ายที่เพิ่มขึ้นของโครงการหรือต้องจ่ายค่าเสียหายในกรณีที่มีความล่าช้าในการก่อสร้างโครงการ
ซึ่งความล่าช้าของโครงการอาจมีสาเหตุมาจากเจ้าของโครงการ
หรืออาจมีสาเหตุจากความล่าช้าในการก่อสร้างของทีมงานบริษัทฯ เอง
สำหรับความล่าช้าที่มีสาเหตุจากเจ้าของโครงการ บริษัทฯ
จะมีความเสี่ยงในการต้องรับค่าใช้จ่ายที่เพิ่มขึ้นของโครงการ เช่น ค่าแรงงาน ค่าสาธารณูปโภค
เป็นต้น อย่างไรก็ตาม บริษัทฯ
สามารถจำกัดผลกระทบดังกล่าวได้โดยการบริหารกำลังคนและค่าใช้จ่ายในโครงการนั้น ๆ
ให้เหมาะสมเมื่อมีเหตุการณ์ล่าช้า
อีกทั้งพยายามที่จะชดเชยค่าใช้จ่ายที่เพิ่มขึ้นจากเจ้าของโครงการเท่าที่เป็นไปได้ ซึ่งในอดีตบริษัทฯ
สามารถตกลงกับเจ้าของโครงการได้

ในกรณีที่ความล่าช้าของโครงการมีสาเหตุจากความล่าช้าในการทำงานของบริษัทฯ นั้น บริษัทฯ
มีความเสี่ยงที่จะถูกเจ้าของโครงการเรียกร้องค่าเสียหาย
การป้องกันความเสี่ยงในลักษณะนี้สามารถกระทำได้โดยการวางแผนและเตรียมความพร้อมในเรื่องเครื่องมืออุปกรณ์ในการก่อสร้าง
ความพร้อมและการพัฒนาในเรื่องความรู้ความสามารถของแรงงานและจำนวนของวิศวกรที่มีประสบการณ์ในการทำงานก่อสร้างเพื่อที่จะได้ดำเนินการก่อสร้างให้เสร็จทันตามกำหนดเวลา
อย่างไรก็ตาม ที่ผ่านมา บริษัทฯ และบริษัทย่อยสามารถส่งงานได้ก่อนหรือตามกำหนดเวลา

-   ความเสี่ยงจากการเปลี่ยนแปลงของราคาวัสดุก่อสร้าง

ในการดำเนินงานรับเหมาก่อสร้าง
การเปลี่ยนแปลงของราคาวัสดุก่อสร้างจะส่งผลกระทบโดยตรงต่อต้นทุนการก่อสร้างและผลการดำเนินงานของบริษัทฯ
เนื่องจากการที่บริษัทฯ จะเข้าประกวดราคางานรับเหมา บริษัทฯ
จะต้องกำหนดราคาค่าก่อสร้างที่แน่นอน ดังนั้น เมื่อบริษัทฯ
เริ่มดำเนินการก่อสร้างแต่ราคาของวัสดุก่อสร้างที่ต้องใช้ปรับตัวสูงขึ้นภายหลัง
ก็ส่งผลให้บริษัทไม่สามารถควบคุมต้นทุนการก่อสร้างให้ตรงตามงบประมาณที่ตั้งไว้ บริษัทฯ
จึงมีความเสี่ยงต่อการเปลี่ยนแปลงของราคาวัสดุก่อสร้างซึ่งอาจจะมีผลกระทบต่อผลการดำเนินงาน
อย่างไรก็ดี บริษัทฯ
ได้ตระหนักถึงปัญหาดังกล่าวจึงมีการเสนอราคาโดยอิงราคาที่เสนอจากผู้จัดหาวัสดุก่อสร้าง
ซึ่งผู้จัดหาวัสดุก่อสร้างหลักซึ่งเป็นต้นทุนส่วนใหญ่ของงาน เช่น เครื่องจักร ท่อก๊าซ วาล์ว เป็นต้น
จะมีการยืนราคาเป็นระยะเวลาหนึ่ง ซึ่งครอบคลุมระยะเวลาที่จะสั่งซื้อจริงในกรณีที่บริษัทฯ
ได้รับคัดเลือกจากการประกวดราคา นอกจากนี้ บริษัทฯ
ไม่มีนโยบายในการเก็บวัสดุก่อสร้างไว้เป็นสินค้าคงคลังและไม่มีนโยบายในการเก็งกำไรในราคาของวัสดุก่อสร้าง
แต่อย่างไรก็ตามบริษัทฯได้รับผลกระทบจากต้นทุนวัสดุที่สูงขึ้นไม่มากนัก
เนื่องจากงานส่วนใหญ่มีระยะเวลาทำงานสั้น ๆ ไม่เกินหนึ่งปี
ทำให้ความผันผวนของราคาวัสดุไม่มากนัก และสามารถล็อกราคาวัสดุส่วนใหญ่ได้

แต่อย่างไรก็ตาม สำหรับบริษัท สหการวิศวกร จำกัด บริษัทย่อยนั้น
อาจจะมีความเสี่ยงในเรื่องนี้เช่นกัน เนื่องจาก งานบางส่วนเป็นโครงการจากหน่วยงานราชการ
และมีระยะเวลาโครงการที่นานเกินกว่าหนึ่งปี แต่อย่างไรก็ตาม
สหการวิศวกรได้พยายามที่จะขยายฐานลูกค้า และลักษณะโครงการ ไปสู่กลุ่มลูกค้าปิโตรเคมี
ซึ่งมีระยะเวลาโครงการระยะสั้นถึงปานกลางมากยิ่งขึ้น
เพื่อเป็นการลดความเสี่ยงจากความผันผวนของราคาวัสดุก่อสร้าง

-   ความเสี่ยงจากการพึ่งพาผู้จัดจำหน่ายหรือผู้ผลิตสินค้า

เนื่องจากบริษัทฯ มีรายได้หลักจากค่าก่อสร้าง ซึ่งส่วนใหญ่เกี่ยวข้องกับอุตสาหกรรมก๊าซธรรมชาติ
ทำให้วัสดุหลักที่บริษัทฯ ใช้หรืองานที่รับเหมามักจะเกี่ยวข้องกับอุตสาหกรรมก๊าซธรรมชาติ
และโดยปกติแล้วจะมีการกำหนดรายละเอียดตราสินค้าของวัสดุ (Vendors List)
ในสัญญารับเหมาก่อสร้างที่กำหนดเป็นรายโครงการไป ซึ่งทำให้บริษัทฯ
ต้องไปพึ่งพิงกับผู้จัดจำหน่ายหรือผู้ผลิตสินค้าน้อยรายตามที่กำหนดในสัญญา
ดังนั้นหากผู้จัดจำหน่ายหรือผู้ผลิตสินค้าตั้งราคาสินค้าให้กับบริษัทฯ สูงกว่าคู่แข่งอาจทำให้บริษัทฯ
ไม่สามารถชนะการประกวดราคางานหรือมีอัตรากำไรขั้นต้นที่ต่ำลง
และกระทบต่อผลการดำเนินงานของบริษัทฯได้ อย่างไรก็ตาม โดยปกติแล้ว
ผู้ว่าจ้างหรือเจ้าของโครงการมักจะไม่กำหนดสินค้าจากผู้ผลิตหรือผู้จัดจำหน่ายรายเดียว และบริษัทฯ
เองมีความสัมพันธ์ที่ดีกับผู้จัดจำหน่ายหรือผู้ผลิตสินค้าในธุรกิจที่เกี่ยวข้องกับอุตสาหกรรมก๊าซธรรมชาติ
ที่มักถูกกำหนดไว้ให้เป็นสินค้าในสัญญา จึงน่าจะทำให้บริษัทฯ มีอำนาจต่อรองได้ในระดับหนึ่ง

-   ความเสี่ยงทางด้านเงินทุนหมุนเวียน

ธุรกิจรับเหมาก่อสร้างเป็นธุรกิจที่ต้องใช้ค่าใช้จ่ายในการก่อสร้างค่อนข้างสูง
ขึ้นอยู่กับขนาดของโครงการก่อสร้าง ดังนั้น
มีความจำเป็นที่จะต้องมีเงินทุนหมุนเวียนที่เพียงพอต่อปริมาณงานก่อสร้างในมือ
และขนาดของโครงการก่อสร้างนั้น ๆ
โดยเงินทุนหมุนเวียนดังกล่าวจะถูกใช้เพื่อการประกวดราคางาน ดำเนินการก่อสร้างในขั้นต้น
และใช้เป็นหลักประกันค้ำประกันกับธนาคารสำหรับการออกหนังสือค้ำประกันต่าง ๆ
และ/หรือการใช้วงเงินสินเชื่ออื่น ๆ ดังนั้น บริษัทฯ และบริษัทย่อย
จึงมีความเสี่ยงหากมีเงินทุนหมุนเวียนไม่เพียงพอ อาจจะไม่สามารถจัดหางานก่อสร้างเพิ่มเติมได้
หรืออาจจะไม่สามารถดำเนินการก่อสร้างให้แล้วเสร็จ
ทำให้จะต้องเสียค่าปรับตามอัตราที่ระบุไว้ในสัญญารับเหมาก่อสร้าง อย่างไรก็ตาม เพื่อไม่ให้บริษัทฯ
และบริษัทย่อย
ประสบปัญหาด้านเงินทุนในการดำเนินงานจึงมีการกำหนดนโยบายให้มีการบริหารสภาพคล่องของบริษัทฯ
อย่างระมัดระวัง
และพยายามกำหนดเงื่อนไขให้ระยะเวลาการจ่ายเงินต่อผู้จัดจำหน่ายสอดคล้องกับงวดการรับเงินจากเจ้าของโครงการ
อีกทั้งบริษัทฯ จะวางแผนสั่งซื้อวัตถุดิบและอุปกรณ์
ให้สอดคล้องกับช่วงเวลาที่ต้องการใช้งานเพื่อช่วยลดความต้องการใช้เงินทุน
ลดความเสี่ยงในการเก็บรักษาและเพื่อป้องกันความไม่แน่นอนจากการสั่งวัตถุดิบและอุปกรณ์ล่วงหน้า
รวมไปถึงมีการเจรจากับทางสถาบันการเงินอย่างต่อเนื่องในการให้การสนับสนุนในด้านเงินทุนหมุนเวียนของแต่ละโครงการ
(Project Financing)

-   ความเสี่ยงทางด้านอัตราแลกเปลี่ยน

เนื่องจากวัสดุก่อสร้างที่บริษัทฯ ซื้อมักจะต้องมีการนำเข้ามาจากต่างประเทศ ทำให้บริษัทฯ
มีความเสี่ยงในเรื่องอัตราแลกเปลี่ยน โดยปกติบริษัทฯ
จะเสนอราคาเข้าประมูลโครงการโดยการประมาณการค่าซื้อวัสดุก่อสร้างด้วยอัตราแลกเปลี่ยนที่สูงกว่าอัตราแลกเปลี่ยนในปัจจุบันอยู่แล้ว
เพื่อป้องกันความเสี่ยงของอัตราแลกเปลี่ยน อย่างไรก็ตาม
ในกรณีที่ความผันผวนของอัตราแลกเปลี่ยนมีมาก
อาจทำให้ราคาที่เสนอไปมีความเป็นไปได้ที่จะต่ำกว่ามูลค่าของวัสดุก่อสร้างที่ซื้อมา
และหากอัตราแลกเปลี่ยนของเงินสกุลบาทอ่อนค่าเมื่อเทียบกับเงินสกุลตราต่างประเทศที่บริษัทฯ
มีภาระอยู่ บริษัทฯ อาจเกิดความเสียหายได้มาก และในบางกรณีสำหรับโครงการขนาดใหญ่
อาจมีการกำหนดมูลค่าโครงการเป็นเงินตราต่างประเทศ
แม้ว่าจะสามารถบริหารการเงินโดยการสั่งซื้อวัตถุดิบเป็นเงินสกุลเดียวกัน
แต่ในบางกรณีที่มีความผันผวนของอัตราแลกเปลี่ยนมาก
ทำให้อาจเกิดภาวะอัตราแลกเปลี่ยนเงินบาทที่แข็งค่าขึ้นช่วงรับเงินค่างาน
เมื่อเปรียบเทียบกับช่วงที่ซื้อวัตถุดิบ ซึ่งกระทบต่อทั้งฐานะทางการเงินและกำไรสุทธิของบริษัทฯได้
แต่อย่างไรก็ตาม บริษัทฯ
มีนโยบายที่จะทำสัญญาซื้อขายเงินตราแลกเปลี่ยนล่วงหน้าสำหรับภาระค่าวัสดุที่เป็นเงินตราต่างประเทศทั้งหมด
หรือบางส่วน เพื่อป้องกันความเสี่ยงดังกล่าว

-   ความเสี่ยงด้านบุคลากร

บริษัทฯ มีวิศวกรที่มีประสบการณ์และความเชี่ยวชาญเป็นทรัพยากรที่สำคัญ
ทำหน้าที่เป็นผู้จัดการโครงการ หรือ
วิศวกรโครงการรับผิดชอบในการควบคุมงานก่อสร้างให้เสร็จสมบูรณ์ บริษัทฯ
จึงมีความเสี่ยงต่อการขาดแคลนวิศวกรดังกล่าวในการดำเนินงาน อย่างไรก็ตาม บริษัทฯ
ได้จัดจ้างวิศวกรที่มีคุณสมบัติดังกล่าวในจำนวนที่เหมาะสมเป็นพนักงานประจำของบริษัทฯ
ให้เพียงพอกับปริมาณก่อสร้างที่มีอยู่ และบริษัทฯ
มีนโยบายสร้างความรักองค์กรของพนักงานให้มีบรรยากาศการทำงานเหมือนเป็นครอบครัว
และมีการส่งบุคลากรไปอบรมอยู่เสมอ
และยังมีการว่าจ้างวิศวกรผู้ออกแบบหรือบริษัทที่ปรึกษาจากต่างประเทศผู้มีความเชี่ยวชาญในเทคโนโลยีการผลิตเฉพาะด้านของแต่ละโครงการเพื่อร่วมทำงาน
และถ่ายทอดให้ความรู้กับวิศวกรของบริษัทฯ โดยบริษัทฯ มีนโยบายในการควบคุมต้นทุนคงที่ (fixed
cost) ให้ต่ำที่สุดที่ยังสามารถดำเนินธุรกิจได้อย่างมีประสิทธิภาพ จึงมีการจ้างพนักงานเท่าที่จำเป็น

เพื่อเป็นการป้องกันความเสี่ยงดังกล่าว ในปี 2551 บริษัทฯ
มีนโยบายที่ดำเนินโครงการออกหลักทรัพย์ให้กับกรรมการ ผู้บริหาร และพนักงาน เพื่อการสร้างขวัญ
กำลังใจ และแรงจูงใจในการทำงานให้กับพนักงาน
และเสริมสร้างความรู้สึกเป็นเจ้าของกิจการร่วมกัน ทั้งนี้
คาดว่าจะนำเสนอโครงการนี้ต่อที่ประชุมสามัญผู้ถือหุ้นปี 2551 เพื่อพิจารณาอนุมัติ

-   ความเสี่ยงจากการไม่ได้รับชำระค่าก่อสร้าง

บริษัทฯ มีรายได้หลักจากค่าก่อสร้างที่เป็นงานรับเหมาก่อสร้าง ดังนั้น บริษัทฯ
จึงมีความเสี่ยงหากเจ้าของโครงการหรือคู่สัญญาดังกล่าวประสบกับปัญหาทางการเงินและไม่สามารถชำระค่าก่อสร้างได้
ซึ่งอาจจะมีผลกระทบต่อสภาพคล่องของบริษัทฯ และอาจจะมีผลกระทบต่อผลการดำเนินงานได้
อย่างไรก็ตาม บริษัทที่เกี่ยวข้องกับธุรกิจก๊าซธรรมชาติ และธุรกิจปิโตรเคมี
มักจะเป็นบริษัทที่ค่อนข้างใหญ่ และมีชื่อเสียง ซึ่งน่าจะทำให้ความเสี่ยงดังกล่าวมีต่ำ และบริษัทฯ
ได้ตระหนักถึงความเสี่ยงดังกล่าว ดังนั้น
ในการขยายงานออกไปยังธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมปิโตรเคมี
จึงมีการพิจารณารับงานก่อสร้างจากเจ้าของโครงการหรือคู่สัญญาที่มีสถานะทางการเงินที่มั่นคงเท่านั้น

ฐานะการเงินและผลการดำเนินงาน (สามารถดูรายละเอียดฐานะการเงินและผลการดำเนินงาน
ได้ในหัวข้อที่ 12 ในส่วนที่ 2 เรื่อง ฐานะการเงินและผลการดำเนินงาน)

1. ภาพรวมของผลการดำเนินงานของบริษัทฯ

ธุรกิจหลักของบริษัท ทีอาร์ซี คอนสตรัคชั่น จำกัด (มหาชน)
อยู่ในธุรกิจรับเหมาก่อสร้างงานระบบท่อ
และติดตั้งระบบวิศวกรรมและก่อสร้างโรงงานของอุตสาหกรรมพลังงานและปิโตรเคมี
ซึ่งมีแนวโน้มอยู่ในช่วงขาขึ้นตามความต้องการใช้ก๊าซธรรมชาติในภาคอุตสาหกรรมที่ยังคงขยายตัวอย่างต่อเนื่อง
เพื่อทดแทนการใช้น้ำมัน ทำให้ผลประกอบการของบริษัทฯ ยังมีแนวโน้มเติบโต
สวนทางการชะลอเศรษฐกิจของประเทศ และบริษัทฯ ยังได้เสิรมศักยภาพในการแข่งขัน
ด้วยการขยายการให้บริการด้านการรับเหมาก่อสร้างให้ครบวงจรมากยิ่งขี้น
โดยการเข้าซื้อหุ้นของบริษัท สหการวิศวกร จำกัด
บริษัทรับเหมาก่อสร้างผู้เชี่ยวชาญงานด้านสาธารณูปโภคขั้นพื้นฐาน โดยเฉพาะอย่างยิ่งงานโยธา
บริษัทฯ เริ่มรับรู้รายได้และผลการดำเนินงานของสหการวิศวกร ตั้งแต่ไตรมาส 2 ปี 2550
เป็นต้นไป สหการวิศวกรมีพันธมิตรที่มีศักยภาพสูง คือ Zelan Holding (M) Sdn Bhd
ซึ่งเป็นบริษัทในกลุ่มของ Zelan Berhad บริษัทจดทะเบียนในตลาดหลักทรัพย์ประเทศมาเลเซีย
ซึ่งจัดได้ว่าเป็นผู้นำด้านธุรกิจพลังงาน และพัฒนาอสังหาริมทรัพย์ของมาเลเซีย นอกจากนั้นแล้ว
บริษัทฯ ยังริเริ่มหน่วยธุรกิจใหม่ คือ ธุรกิจพัฒนาโครงการและการลงทุน เพื่อศึกษาความเป็นไปได้
และพัฒนาโครงการขนาดใหญ่ในกลุ่มพลังงาน ไฟฟ้า และอสังหาริมทรัพย์ โดยคาดว่า ในปี 2551
น่าจะมีรายได้จากหน่วยธุรกิจนี้ ซึ่งมีประมาณการอัตรากำไรขั้นต้นในระดับสูงกว่าธุรกิจปกติ ที่ร้อยละ
30 - 40

ผลประกอบการของบริษัทฯ ในปี 2550 อยู่ในระดับสูงสุดนับตั้งแต่เปิดดำเนินการมา
ที่ระดับรายได้รวม 1,078.1 ล้านบาท และกำไรสุทธิ 92.7 ล้านบาท เพิ่มขึ้นจากปีก่อนร้อยละ
46.3 และ 82.3 ตามลำดับ และเมื่อพิจารณารวมบริษัทย่อย บริษัทฯ และบริษัทย่อยมีรายได้รวม
1,564.8 ล้านบาท และกำไรสุทธิ 95.9 ล้านบาท ปีที่ผ่านมา บริษัทฯ
และบริษัทย่อยสามารถประมูลงานใหม่ได้เพิ่มขึ้น 9 โครงการ มูลค่างานรวม 1,599 ล้านบาท
มูลค่างานที่ยังไม่ได้รับรู้รายได้ ณ สิ้นปี 2550 ที่ระดับ 1,640.57 ล้านบาท บริษัทฯ
ได้รับการรับรองระบบบริหารคุณภาพมาตรฐาน ISO9001:2000 ตั้งแต่ปลายปี 2549 และในปี
2551 ได้เริ่มดำเนินการเพื่อให้ บริษัท สหการวิศวกร จำกัด
บริษัทย่อยได้มาซึ่งระบบดังกล่าวเช่นกัน เพื่อการเพิ่มขีดความสามารถการแข่งขันกับคู่แข่ง
และการเพิ่มมูลค่ากับการบริการต่อลูกค้าของกลุ่มบริษัทฯ นอกจากนั้นแล้ว ในปี 2551
ได้มีแผนงานที่จะขยายงานออกสู่ต่างประเทศ ภายใต้ความร่วมมือกับพันธมิตรทั้งในและต่างประเทศ
ในงานด้าน Pipeline Steel Fabrication และ Turnkey Desalination Plant

2. ผลการดำเนินงาน

รายได้

อดีตที่ผ่านมารายได้ของบริษัทฯ ส่วนใหญ่ร้อยละ 97 - 99
มีที่มาจากรายได้จากการให้บริการและรายได้ค่าบริหารจัดการ แต่อย่างไรก็ตาม ในปี 2550
ที่ผ่านมา รายได้จากการดำเนินงานหลักของบริษัทฯ และบริษัทย่อย 1,564.80 ล้านบาท
ประกอบด้วยรายได้จากการให้การบริการ 1,461.90 ล้านบาท หรือร้อยละ 93.42
และที่เหลือร้อยละ 6.58 เป็นรายได้จากการขาย 102.89 ล้านบาท
รายได้จากการขายเกิดขึ้นเนื่องจาก
สหการวิศวกรเป็นตัวแทนขายเครื่องจักรและอุปกรณ์โรงผลิตน้ำให้กับบจก. พีทีที ยูทิลิตี้ มูลค่า
104.74 ล้านบาท และบริษัทฯ มีการขายคืนท่อก๊าซให้กับบจก. ปตท.จำหน่ายก๊าซธรรมชาติป มูลค่า
40.24 ล้านบาท
สำหรับโครงการท่อส่งก๊าซธรรมชาติสำหรับกลุ่มโรงงานในนิคมอุตสาหกรรมบางปะอิน เนื่องจาก
บริษัทฯ ได้สั่งซื้อท่อมาล่วงหน้า แต่บจก.
ปตท.จำหน่ายก๊าซธรรมชาติมีการชะลอการก่อสร้างโครงการดังกล่าว จึงได้รับซื้อคืนท่อจากบริษัทฯ

โดยรายได้จากการขายและให้บริการของบริษัทฯ
เป็นรายได้จากงานรับเหมาก่อสร้างในงานวางระบบท่อร้อยละ 93.86
โดยโครงการที่รับรู้รายได้สูงสุด คือ โครงการท่อก๊าซธรรมชาติที่สงขลา คิดเป็นร้อยละ 47.62
ของรายได้จากการขายและให้บริการ ที่เหลือร้อยละ 6.14
เป็นรายได้จากงานติดตั้งระบบวิศวกรรมและก่อสร้างโรงงานในอุตสาหกรรมปิโตรเคมี
ส่วนรายได้ของสหการวิศวกรที่นำมารวมในรายได้จากการขายและให้บริการรวมของบริษัทฯ
และบริษัทย่อย นั้น คือรายได้ที่เกิดขึ้นช่วงไตรมาส 2 ถึง 4 (ไม่รวมไตรมาสแรก
เนื่องจากสหการวิศวกรเข้ามาเป็นบริษัทย่อยของบริษัทฯ ช่วงไตรมาส 2) จำนวน 585.25
ล้านบาท เป็นรายได้ที่เกิดขึ้นจากงานที่รับจากหน่วยงานในภาครัฐบาล ร้อยละ 73.61
คือจากงานก่อสร้างถนนที่เกาะกงให้กับรัฐบาลกัมพูชา และงานก่อสร้างทางหลวงหมายเลข 35
สายกรุงเทพถึงปากท่อ จากกรมทางหลวง ที่เหลือร้อยละ 26.39 เป็นงานจากภาคเอกชน

ในไตรมาส 2 ปี 2550 สหการวิศวกรได้มีการประนีประนอมยอมความกับบริษัทแห่งหนึ่ง
สำหรับคดีฟ้องร้องให้บริษัทดังกล่าวชดใช้ค่าเสียหายจากการบริหารโครงการใหญ่
โครงการสถาปัตยกรรม ลานจอดรถและอุปกรณ์ภาคพื้นของบมจ. การบินไทย
ซึ่งสหการวิศวกรได้รับรู้ผลขาดทุนจากโครงการดังกล่าวแล้วในปี 2548 (ในปี 2548
สหการวิศวกรมีผลขาดทุนสุทธิถึง 120.51 ล้านบาท ผลจากการรับรู้ขาดทุนจากโครงการดังกล่าว)
ดังนั้นสหการวิศวกรจึงมีรายได้จากค่าชดเชยจากการประนีประนอมหนี้ จำนวน 86.01 ล้านบาท
รวมอยู่ในรายได้อื่น แต่อย่างไรก็ตาม เนื่องจากในการกำหนดอัตราส่วนในการแลกหุ้นของบริษัทฯ
กับสหการวิศวกรที่เกิดในช่วงเดือนเมษายน 2550
ได้มีการพิจารณาคำนึงถึงโอกาสที่สหการวิศวกรจะได้รับค่าชดเชยค่าเสียหายดังกล่าวแล้ว ดังนั้น
เงินชดเชยรับดังกล่าวจึงถือเป็นการคืนต้นทุนในการซื้อเงินลงทุนของบริษัทฯ ในสหการวิศวกร
และนำส่วนที่สุทธิจากภาษีเงินได้ จำนวน 60.20 ล้านบาท
มาหักค่าความนิยมในการซื้อกิจการในงบการเงินรวม
และไม่ถูกนำมารวมในรายได้ในงบการเงินรวมของบริษัทฯ

รายได้อื่น ๆ ที่สำคัญที่ปรากฏในงบการเงินรวม ประกอบด้วย

- ส่วนแบ่งกำไรจากเงินลงทุนในกิจการที่ควบคุมร่วมกัน 5.03 ล้านบาท
เป็นส่วนแบ่งรายได้จากกิจการร่วมค้าที่สหการเข้าเป็นเป็นหุ้นส่วน คือ
กิจการร่วมค้าไฮโดรเท็ค-สหการ สำหรับโครงการระบบบำบัดน้ำเสีย กับเทศบาลเมืองมหาสารคาม
และกิจการร่วมค้าเอสเอสพี สำหรับโครงการก่อสร้างระบบส่งน้ำฝั่งขวา สัญญาที่ 2
โครงการประแสร์ ซึ่งเป็นการร่วมลงทุนของ 4 บริษัท คือ บริษัท สี่แสงการโยธา (1979) จำกัด
ร้อยละ 40 บริษัท สหการวิศวกร จำกัด ร้อยละ 40 และบริษัท พี.เอส.ไอ.เอ็นจิเนียริ่ง จำกัด
ร้อยละ 20

- ดอกเบี้ยรับ 4.23 ล้านบาท

- กำไรจากการประนอมหนี้ 10.95 ล้านบาท
เป็นกำไรที่สหการวิศวกรได้รับการยกหนี้จากเจ้าหนี้การค้ารายหนึ่ง
จากโครงการที่ได้รับการประนีประนอมที่ได้กล่าวมาแล้ว

- รายได้อื่น 22.06 ล้านบาท ประกอบด้วย รายได้ค่าออกแบบงาน รายค่าบริหารโครงการ
รายได้ค่าชดเชยค่าก่อสร้าง (ค่า k)
และรายได้ทางบัญชีจากส่วนต่างภาษีนิติบุคคลของสหการวิศวกรจากการประนีประนอมหนี้

ต้นทุนและค่าใช้จ่ายในการขายและบริหาร

ต้นทุนที่สำคัญในการให้บริการของบริษัทฯ และบริษัทย่อย คือ วัตถุดิบ และค่าแรง
ต้นทุนในการให้บริการของบริษัทฯ และบริษัทย่อยในปี 2550 เท่ากับ 1,356.66 ล้านบาท
คิดเป็นร้อยละ 84.42 ของรายได้รวม ค่าใช้จ่ายในการขายและการบริหารรวมเท่ากับ 111.70
ล้านบาท คิดเป็นร้อยละ 6.95 ของรายได้รวม สัดส่วนลดลงจากปีก่อนของบริษัทฯ ที่อยู่ในระดับ
7.29 ค่าใช้จ่ายหลักของค่าใช้จ่ายในการขายและบริหารคือ เงินเดือน ค่าตอบแทนผู้บริหาร
และพนักงาน สัดส่วนค่าใช้จ่ายในการขายและการบริหารเมื่อเทียบกับรายได้รวมลดลงจากปีก่อน
เนื่องจาก ความสามารถในการควบคุมค่าใช้จ่ายเกี่ยวกับบุคคากร
และค่าใช้จ่ายในการบริหารจัดการ ผลจากการลดการทำงานที่ซ้ำซ้อนกัน
และการใช้บุคคลาการร่วมกันของบริษัทฯ และบริษัทย่อย

สหการวิศวกรมีการตัดจำหน่ายสินทรัพย์ถาวร
ทำให้เกิดรายการขาดทุนจากการตัดจำหน่ายสินทรัพย์ถาวรขึ้น 18.03 ล้านบาท
ซึ่งรายละเอียดจะอธิบายในหัวข้อฐานะการเงิน ในหัวข้อย่อย “สินทรัพย์”

กำไร

- กำไรขั้นต้นและกำไรจากการดำเนินงาน

ปี 2550 บริษัทฯ และบริษัทย่อย มีกำไรขั้นต้น เท่ากับ 208.14 ล้านบาท
โดยคิดเป็นอัตรากำไรขั้นต้นเท่ากับร้อยละ 13.30 ซึ่งลดลงเมื่อเปรียบเทียบกับปีก่อน
และเมื่อเทียบกับกำไรขั้นต้นเฉพาะของบริษัทฯ ซึ่งอยู่ในระดับ 15.73 และ 16.61 ตามลำดับ ทั้งนี้
เนื่องจาก สหการวิศวกรมีอัตรากำไรขั้นต้นในระดับที่ต่ำกว่าบริษัทฯ
อันเป็นไปตามลักษณะธุรกิจของการรับเหมาก่อสร้างทั่วไป ประกอบกับในปี 2550
มีโครงการหนึ่งของสหการวิศวกรที่ประสบผลขาดทุน (โครงการได้แล้วเสร็จและส่งมอบงานแล้ว)
ทำให้ในปี 2550 สหการวิศวกร มีอัตรากำไรขั้นต้นเพียงร้อยละ 4.62 แต่อย่างไรก็ตาม ในอนาคต
ผลจากการรวมกิจการ และการมีนโยบายมุ่งเน้นการรับงานในธุรกิจปิโตรเคมี
คาดว่าอัตรากำไรขั้นต้นของสหการวิศวกรจะปรับตัวสูงขึ้น

กำไรจากการดำเนินงานของบริษัทฯ และบริษัทย่อย เท่ากับ 96.44 ล้านบาท
สูงขึ้นจากปีก่อนที่มีกำไรจากการดำเนินงาน 61.60 ล้านบาท
แต่อัตรากำไรจากการดำเนินงานลดลงจาก ร้อยละ 8.40 เป็นร้อยละ 6.16
สาเหตุเช่นเดียวกับการลดลงของอัตรากำไรขั้นต้นที่กล่าวข้างต้น

- กำไรสุทธิ

ในปี 2550 บริษัทฯ และบริษัทย่อย มีกำไรสุทธิ 95.9 ล้านบาท คิดเป็นอัตรากำไรสุทธิร้อยละ 5.9
ลดลงจากร้อยละ 6.9 ในปีก่อน แต่เมื่อพิจารณาเฉพาะกำไรสุทธิของเฉพาะบริษัทฯ มีกำไรสุทธิ
92.7 ล้านบาท อัตรากำไรสุทธิร้อยละ 8.6
อัตรากำไรสุทธิรวมลดลงเมื่อเทียบกับอัตรากำไรสุทธิจากงบเดี่ยว เนื่องจาก
การพิจารณาไม่นำรายได้จากการประนีประนอมหนี้ที่สหการวิศวกรได้รับ 86.0 ล้านบาท
มารวมในงบรวม

อัตราผลตอบแทนต่อผู้ถือหุ้น

บริษัทฯ จ่ายเงินปันผลสำหรับผลการดำเนินงานปี 2548 และ 2549 ในอัตราหุ้นละ 0.10 บาท
และ 0.13 บาท คิดเป็นอัตราการจ่ายเงินปันผลร้อยละ 51.43 และ 40.39
ของกำไรสุทธิหลังจากหักภาษีและสำรองตามกฎหมาย ตามลำดับ และสำหรับผลการดำเนินงานปี
2550 ที่ประชุมคณะกรรมการครั้งที่ 4/2551 เมื่อวันที่ 19 มีนาคม 2551
ได้มีมติเสนอให้ที่ประชุมผู้ถือหุ้นประจำปี 2551
พิจารณาอนุมัติการจัดสรรกำไรสุทธิเพื่อเป็นทุนสำรองตามกฎหมาย
และการจ่ายเงินปันผลสำหรับผลการดำเนินงานประจำปี 2550 เป็นทุนสำรองตามกฎหมาย
และการจ่ายเงินปันผล ดังนี้

- กำไรสุทธิประจำปี 2550 ของบริษัทฯ 92,659,915 บาท

- จัดสรรกำไรสุทธิร้อยละ 5 เป็นทุนสำรองตามกฎหมาย 4,632,996 บาท

- จ่ายเงินปันผลเป็นหุ้นสามัญ 73,333,319 บาท

- จ่ายเงินปันผลเป็นเงินสด 8,148,147 บาท

การจ่ายเงินปันผลดังกล่าวบริษัทฯ จะจ่ายเป็นหุ้นปันผลในอัตรา 7 หุ้นสามัญเดิม ต่อ 2 หุ้นปันผล
หรือคิดเป็นอัตราการจ่ายเงินปันผลหุ้นละ 0.28571 บาท (ศูนย์จุดสองแปดห้าเจ็ดหนึ่งบาท)
โดยคำนวณมูลค่าจากราคาพาร์หุ้นละ 1.00 บาท รวมเป็นหุ้นปันผลจำนวนทั้งสิ้น 73,333,319 หุ้น
กำหนดวันปิดสมุดทะเบียนพักโอนหุ้นเพื่อสิทธิในการรับเงินปันผล ณ วันศุกร์ที่ 4 เมษายน 2551
เวลา 12.00 น. ทั้งนี้ ในกรณีที่หุ้นปันผลที่คำนวณได้ออกมาเป็นเศษหุ้นน้อยกว่า 1 หุ้น
ให้จ่ายเงินปันผลเป็นเงินสดแทน กำหนดจ่ายเงินปันผลภายในวันที่ 23 พฤษภาคม 2551

โดยมีรายละเอียดการจ่ายหุ้นปันผลและเงินสดปันผลดังนี้

  1 มูลค่าเงินสดปันผล 0.03174 บาท/หุ้น

  หัก ภาษี ณ ที่จ่าย 0.00317 บาท/หุ้น

  เงินสดปันผลสุทธิ 0.02857 บาท/หุ้น

  2 มูลค่าหุ้นปันผล 0.28571 บาท/หุ้น

  หัก ภาษี ณ ที่จ่าย 0.02857 บาท/หุ้น

  หุ้นปันผลรับสุทธิ 0.25714 บาท/หุ้น

3. ฐานะทางการเงิน

เนื่องจาก ณ สิ้นปี 2550 มีการรวมรายการสินทรัพย์และหนี้สินของบริษัทย่อย คือ สหการวิศวกร
เข้ามาในฐานะการเงินของบริษัทฯ ตามงบการเงินรวม ดังนั้น การวิเคราะห์ฐานะการเงินในปี
2550 จะวิเคราะห์จากฐานะการเงินรวมเป็นหลัก

สินทรัพย์

วันที่ 31 ธันวาคม 2550 บริษัทฯ และบริษัทย่อยมีสินทรัพย์รวมทั้งสิ้น 1,028.65 ล้านบาท
ประกอบด้วยสินทรัพย์หมุนเวียนร้อยละ 59.45 และสินทรัพย์ไม่หมุนเวียนร้อยละ 40.55
รายการหลักของสินทรัพย์ได้แก่ ลูกหนี้การค้า รายได้ที่ยังไม่ได้เรียกชำระ
เงินฝากธนาคารที่มีภาระค้ำประกัน ค่านิยมในการรวมกิจการ ที่ดิน อาคารและอุปกรณ์
และเงินจ่ายล่วงหน้าเพื่อการพัฒนาโครงการ

-   ลูกหนี้การค้า-สุทธิ

ลูกหนี้การค้าสุทธิของบริษัทฯ และบริษัทย่อย ณ สิ้นปี 2550 รากฏจำนวน 177.67 ล้านบาท
การจัดการบริหารลูกหนี้ของบริษัทฯ และบริษัทย่อยยังคงเป็นไปอย่างมีประสิทธิภาพ เห็นได้จาก
ยอดคงค้างของลูกหนี้การค้าแยกตามอายุหนี้ที่คงค้าง
ประกอบด้วยลูกหนี้ที่ยังไม่ครบกำหนดชำระร้อยละ 66.79 ลูกหนี้ที่ค้างชำระไม่เกิน 3 เดือน ร้อยละ
24.63 และที่เหลือร้อยละ 8.58 เป็นลูกหนี้ที่ค้างชำระเกินกว่า 3 เดือน

- รายได้ที่ยังไม่ได้เรียกชำระ

ตามปกติของงานก่อสร้าง รายได้จะได้รับเป็นงวด ๆ ตามความคืบหน้าของงาน (Percentage of
Completion) ดังนั้น บริษัทฯ และบริษัทย่อย จะมีรายได้บางส่วนที่บันทึกตามบัญชีแล้ว
แต่ยังไม่ได้เรียกชำระจากผู้ว่าจ้างเนื่องจากยังก่อสร้างและติดตั้งไม่ถึงจุดที่จะทำการเรียกชำระได้ตามข้อกำหนดในสัญญา
(Milestone Collection)
ซึ่งจะต้องมีการทำงานให้ถึงจุดที่กำหนดก่อนจึงจะสามารถส่งใบเรียกเก็บเงินได้
ซึ่งหลังจากนั้นรายได้ที่ยังไม่ได้เรียกชำระจะกลายเป็นลูกหนี้การค้าแทน
ซึ่งยอดรายได้ที่ยังไม่เรียกชำระของบริษัทฯ และบริษัทย่อย ณ สิ้นปี 2550 เท่ากับ 82.30 ล้านบาท
คิดเป็นร้อยละ 8.00 ของสินทรัพย์รวม

-   เงินฝากธนาคารที่มีภาระค้ำประกัน

เป็นส่วนเงินฝากในบัญชีออมทรัพย์
และบัญชีเงินฝากประจำที่ใช้เป็นหลักประกันวงเงินสินเชื่อที่ใช้ในการดำเนินธุรกิจตามสัดส่วนที่สถาบันการเงินกำหนด
จำนวนรวม 163.09 ล้านบาท ทั้งในรูปวงเงินกู้เพื่อใช้เงินทุนหมุนเวียน
และรูปวงเงินกู้เพื่อสนับสนุนโครงการ (Project Finance)

-   ค่าความนิยมในการรวมกิจการ

ค่าความนิยมในการรวมกิจการ เกิดขี้นจากการที่บริษัทฯ
เข้าซื้อสหการวิศวกรในมูลค่าที่สูงกว่ามูลค่ายุติธรรมของเงินลงทุนของสหการวิศวกร
และเนื่องจากการกำหนดอัตราส่วนในการแลกหุ้นระหว่างบริษัทฯ กับสหการวิศวกร
ได้มีการพิจารณาคำนึงถึงโอกาสที่สหการจะได้รับค่าชดเชยค่าเสียหายดังกล่าวแล้ว
จึงได้นำรายได้เงินชดเชยจากการประนอมหนี้(สุทธิจากภาษีเงินได้) 60.2 ล้านบาท
มาหักออกจากมูลค่าเงินลงทุนในบริษัทย่อย และเกิดค่าความนิยม มูลค่า 117.2 ล้านบาท
ปรากฏในงบดุลรวมของบริษัทฯ โดยค่าความนิยมจะถูกตัดจำหน่ายภายในระยะเวลา 10 ปี หรือปีละ
11.7 ล้านบาท หรือไตรมาสละ 2.9 ล้านบาท เริ่มตั้งแต่ไตรมาสที่ 2 ของปีนี้เป็นต้นไป
ค่าความนิยมตัดจำหน่ายได้รวมอยู่ในรายการค่าใช้จ่ายในการบริหารในงบกำไรขาดทุนรวม

(หน่วย : ล้านบาท)

+--------------------------------------------------------+-------------+
| มูลค่าหุ้นเพิ่มทุนของ TRC ที่ออกเพื่อแลกกับหุ้นของสหการ- สุทธิ         | 277.40      |
+--------------------------------------------------------+-------------+
| หัก มูลค่าสินทรัพย์สุทธิของสหการ ณ สิ้นไตรมาส 1 ปี 2550           | (100.04)    |
+--------------------------------------------------------+-------------+
| รายได้ค่าชดเชยจากการประนอมหนี้ของสหการวิศวกร                | (60.20)     |
| (สุทธิจากภาษีเงินได้)                                       |             |
+--------------------------------------------------------+-------------+
| ค่าความนิยมในการรวมกิจการ                                 | 117.16      |
+--------------------------------------------------------+-------------+
| หัก ค่าตัดจำหน่ายไตรมาส 2 ถึง 4                             | (8.09)      |
|                                                        |             |
| (รวมอยู่ในค่าใช้จ่ายในการขายและบริหารของงบการเงินรวม)         |             |
+--------------------------------------------------------+-------------+
| ค่าความนิยมในการรวมกิจการ สุทธิ ณ สิ้นปี 2550                  | 109.07      |
+--------------------------------------------------------+-------------+

-   ที่ดิน อาคารและอุปกรณ์

ที่ดิน อาคารและอุปกรณ์สุทธิปรากฏยอด 95.17 ล้านบาท ในปีนี้ มีการลงทุนซื้อสินทรัพย์ถาวร
32.46 ล้านบาท ประกอบด้วยการลงทุนในอาคารระหว่างก่อสร้าง เพื่อก่อสร้าง Fabrication
Shop ที่อำเภอภูตาหลวง จังหวัดชลบุรี 12.87 ล้านบาท เครื่องมือและอุปกรณ์ 9.04 ล้านบาท
ส่วนปรับปรุงสินทรัพย์เช่า 4.67 ล้านบาท เครื่องตกแต่งติดตั้งและเครื่องใช้สำนักงาน 4.31
ล้านบาท และยานพาหนะ 1.60 ล้านบาท และมีการพิจารณาตัดจำหน่ายสินทรัพย์ 18.30 ล้านบาท
เนื่องจากสหการวิศวกรได้รับโอนอุปกรณ์ก่อสร้างมาจากเจ้าหนี้ผู้รับเหมารายหนึ่ง
และผู้รับเหมารายดังกล่าวไม่สามารถก่อสร้างให้เป็นไปตามสัญญาก่อสร้าง
แต่เนื่องจากไม่มีหลักฐานในกรรมสิทธิ์ของสินทรัพย์
และผู้บริหารเห็นว่าสินทรัพย์ดังกล่าวไม่มีมูลค่าที่คาดว่าจะได้รับคืน
จึงพิจารณาตัดจำหน่ายสินทรัพย์สุทธิออกจากบัญชีทั้งจำนวน 17.40 ล้านบาท
รวมอยู่ในขาดทุนจากการจำหน่ายสินทรัพย์ถาวร ส่วนที่เหลือ 0.90
ล้านบาทเป็นการตัดจำหน่ายอาคาร เครื่องตกแต่งติดตั้งและเครื่องใช้สำนักงาน

-   เงินจ่ายล่วงหน้าเพื่อการพัฒนาโครงการ

สหการวิศวกรมีการให้เงินสนับสนุนในลักษณะของเงินทดรองจ่ายแก่บริษัทแห่งหนึ่งในกัมพูชา
ซึ่งเป็นบริษัทร่วมลงทุนระหว่างนักลงทุนชาวไทยและกัมพูชา
เพื่อการพัฒนาและดำเนินโครงการโรงไฟฟ้าพลังน้ำเขื่อนสตึงนัม จำนวน 38.25 ล้านบาท
โดยมีเงื่อนไขให้สหการวิศวกรสามารถแปลงเป็นทุนในบริษัทดังกล่าว หรือแปลงเป็นเงินให้กู้ยืม
ภายในปี 2551 และสามารถขยายระยะเวลาการใช้สิทธิไปได้อีกหนึ่งปี
โดยโครงการดังกล่าวเป็นโครงการที่ส่วนพัฒนาโครงการและการลงทุนอยู่ในระหว่างการศึกษาความเป็นไปได้
และหาผู้ร่วมทุน

หนี้สิน และแหล่งที่มาของเงินทุน

จากลักษณะธุรกิจของบริษัทฯ หนี้สินส่วนใหญ่ของบริษัทฯ จะอยู่ในรูปของเจ้าหนี้การค้า
ต้นทุนงานที่ยังไม่ถึงกำหนดชำระ เจ้าหนี้เงินประกันผลงานตามสัญญาก่อสร้าง
เงินรับล่วงหน้าตามสัญญาก่อสร้าง และค่าใช้จ่ายค้างจ่าย ในปี 2550
ได้มีการรวมหนี้สินของบริษัทย่อยเข้ามาในงบการเงินรวม ปรากฏรายการที่สำคัญคือ
หนี้สินจากการประนีประนอมหนี้จากการเข้าทำสัญญาประนีประนอมยอมความกับเจ้าหนี้การค้า
สำหรับโครงการที่สหการวิศวกรได้ฟ้องร้องให้บริษัทแห่งหนึ่งชดใช้ค่าเสียหายจากขาดทุนจากโครงการที่บริษัทดังกล่าวเป็นผู้บริหารโครงการ
โดยสหการวิศวกรได้รับการยกหนี้จากเจ้าหนี้รายหนึ่งเป็นจำนวน 10.95 ล้านบาท
และยังคงเหลือหนี้สินที่เกิดจากการประนอมหนี้รวม 27.15 ล้านบาท เป็นส่วนที่ต้องชำระในปี 2551
16.45 ล้านบาท และที่เหลือเป็นหนี้ระยะยาว

บริษัทฯ และบริษัทย่อย จัดหาเงินทุนโดยใช้เงินทุนจากเงินทุนหมุนเวียน กล่าวคือ
ใช้เครดิตที่ได้จากเจ้าหนี้การค้าเพื่อสนับสนุนเงินทุนหมุนเวียนที่ต้องลงทุนในลูกหนี้การค้า
และสินทรัพย์หมุนเวียนอื่น นอกจากนี้ยังอาศัยเงินทุนจากส่วนของผู้ถือหุ้น
และจากเงินกู้จากธนาคารพาณิชย์ การกู้ยืมเงินเพื่อการบริหารงานโครงการของบริษัทฯ
มักเป็นการกู้ยืมระยะสั้นในลักษณะ Project Finance
ซึ่งมีหลักประกันเป็นเงินฝากประจำค้ำวงเงิน ซึ่งจากผลประกอบการที่แข็งแกร่งอย่างต่อเนื่อง
ประกอบกับการเข้าเป็นบริษัทจดทะเบียนของบริษัทฯ
ทำให้มีสถาบันการเงินเข้ามาเสนอบริการสินเชื่อให้กับบริษัทฯ และบริษัทฯ
สามารถเจรจาต่อรองเงื่อนไขด้านอัตราค่าธรรมเนียม อัตราดอกเบี้ย
และสัดส่วนเงินฝากค้ำประกันที่ลดลง และสำหรับบริษัท สหการวิศวกร จำกัด
ก็ได้รับการอนุมัติวงเงินสินเชื่อเพื่อใช้ประมูลงานจากหน่วยงานราชการ
และสำหรับโครงการทั่วไปจากธนาคารพาณิชย์แห่งหนึ่งในปี 2550
ช่วยสนับสนุนให้ด้านการจัดหาเงินทุนในการบริหารและดำเนินโครงการ

หลังการได้มาซึ่งสหการวิศวกรเป็นบริษัทย่อย
ทำให้อัตราส่วนหนี้สินต่อทุนในภาพรวมสูงขึ้นเล็กน้อยจากปีก่อน คือ เพิ่มขึ้นจาก 0.65 เท่าเป็น
0.72 เท่า ทั้งนี้ เนื่องจาก สหการวิศวกรมีโครงสร้างของหนี้สินต่อทุนในระดับที่สูงกว่าบริษัทฯ
แต่อย่างไรก็ตาม โครงสร้างเงินทุนของสหการวิศวกร ได้มีปรับตัวดีขึ้นอย่างมีนัยสำคัญเป็นลำดับ
โดย ณ สิ้นปี 2548 2549 และ 2550 มีอัตราส่วนหนี้สินต่อทุนเท่ากับ 11.17 เท่า 6.52 เท่า
และ 1.65 เท่าตามลำดับ

สภาพคล่อง

(หน่วย : ล้านบาท)

  --------------------------------------- ---------------------- --------------------
                                          ปี 2550 (งบการเงินรวม)   ปี 2549

  เงินสดสุทธิได้มาจาก (ใช้ไปใน) กิจกรรมดำเนินงาน 335.83                 (140.50)

  เงินสดสุทธิใช้ไปในกิจกรรมลงทุน                (56.58)                (40.20)

  เงินสดสุทธิจาก (ใช้ไปใน)กิจกรรมจัดหาเงิน       (184.22)               (10.10)

  เงินสดและรายการเทียบเท่าเงินสดเพิ่มขึ้น(ลดลง)   (95.03)                (190.81)

  เงินสดและรายการเทียบเท่าเงินสดต้นปี           39.49                  230.30

  เงินสดและรายการเทียบเท่าเงินสดปลายปี         134.52                 39.49
  --------------------------------------- ---------------------- --------------------

ในปี 2550 เงินสดสุทธิได้มาจากกิจกรรมดำเนินงาน เท่ากับ 335.83 ล้านบาท เนื่องจากบริษัทฯ
มีลูกหนี้การค้า รายได้ที่ยังไม่เรียกชำระ และลูกหนี้เงินประกันผลงานตามสัญญาก่อสร้างเพิ่มขึ้น
รวมถึงการลดลงของเงินรับล่วงหน้าจากลูกค้าตามสัญญาก่อสร้างซึ่งเป็นไปตามการเพิ่มขึ้นของโครงการก่อสร้างใหม่
ๆ และความคืบหน้าในการก่อสร้างของแต่ละโครงการที่เพิ่มขึ้น

เงินสดสุทธิใช้ไปในกิจกรรมลงทุน 56.58 ล้านบาท
เกิดจากการเพิ่มขึ้นของเงินฝากธนาคารที่มีภาระผูกพัน
ที่ใช้เป็นหลักประกันวงเงินสินเชื่อที่ได้รับเพิ่มขึ้น ซึ่งเป็นไปตามการขยายตัวของธุรกิจ
และการลงทุนซื้อสินทรัพย์ถาวร
และการให้ความสนับสนุนทางการเงินในการศึกษาความเป็นไปได้ของโครงการเขื่อนไฟฟ้าพลังน้ำสตึงนัมในรูปเงินทดรองจ่ายที่ได้กล่าวมาแล้ว

เงินสดใช้ไปในกิจกรรมจัดหาเงิน 184.22 ล้านบาท บริษัทฯ
มีการจ่ายเงินปันผลสำหรับผลการดำเนินงานปี 2549 จำนวน 19.50 ล้านบาท
และมีการชำระคืนเงินกู้ยืมระยะสั้น จำนวน 140.07 ล้านบาท

ระยะเวลาเก็บหนี้เฉลี่ยของบริษัทฯ และบริษัทฯ ในปีนี้ อยู่ที่ 38 วัน ลดลงจากปีก่อนที่ 60 วัน
(เฉพาะของบริษัทฯ) เนื่องจาก ความมีประสิทธิภาพในการเรียกเก็บหนี้
ส่วนระยะเวลาชำระหนี้อยู่ที่ระดับใกล้เคียงกัน คือ 36 วัน บริษัทฯ มีอัตราส่วนสภาพคล่องลดลงจาก
2.06 เท่า เป็น 1.46 เท่า และ อัตราส่วนสภาพคล่องหมุนเร็วอยู่ที่ระดับ 0.75 เท่า
ลดลงจากปีก่อนที่อยู่ที่ 1.21 เท่า เนื่องจาก สหการวิศวกรมีหนี้สินหมุนเวียนจำนวนมาก
จากเงินกู้ยืมระยะสั้นเพื่อไปลงทุนในโครงการต่าง ๆ และจากเจ้าหนี้การค้าและตั๋วเงินจ่าย